钦定古今图书集成/历象汇编/庶征典/第057卷 > 史记 > 《天官书》
## 钦定古今图书集成/历象汇编/庶征典/第057卷 > 史记 > 《天官书》

自初生民以来，世主曷尝不历日月星辰？及至五家
三代，绍而明之，仰则观象于天，俯则法类于地。天则
有日月，地则有阴阳；天有五星，地有五行；天有列宿，
地有州域。三光者，阴阳之精气本在地，而圣人统理
之，幽厉以往，尚矣。所见天变，皆国殊窟穴，家占物怪，
以合时应。其文图籍，禨祥不法，是以孔子论《六经》，纪
异而说不书，至天道命不传。传其人，不待告，告非其
人，虽言不著。昔之传天数者，高辛之前，重黎；于唐、虞
羲、和；有夏昆吾；殷商巫咸；周室史佚；苌弘；于宋子韦；
郑则裨灶；在齐甘公，楚唐昧、赵尹皋、魏石申。夫天运
三十岁一小变，百年中变，五百载大变，三大变一纪，
三纪而大备，此其大数也。为国者必贵三五，上下各
千岁，然后天人之际续备。太史公推古天变，未有可
考于今者。盖略以春秋二百四十二年之间，日蚀三
十六，彗星三见。宋襄公时，星陨如雨。天子微，诸侯力
政，五伯代兴，更为主命。自是之后，众暴寡，大并小。秦、
楚、吴、越，夷狄也，为彊伯。田氏篡齐，三家分晋，并为战
国，争于攻取，兵革更起，城邑数屠，因以饥馑疾疫焦
苦，臣主共忧患。其察禨祥候，星气尢急。近世十二诸
侯，七国相王，言从衡者继踵，而皋、唐、甘、石因时务论
其书传，故其占验凌杂米盐二十八舍，主十二州。斗
秉兼之，所从来久矣。秦之强也，候在太白，占于狼弧；
吴、楚之疆，候在荧惑，占于鸟衡；燕、齐之疆，候在辰星，
占于“虚、危。宋、郑之疆，候在岁星，占于房、心。晋之疆，亦
候在辰星，占于参、罚。”及秦并吞三晋、燕、代，自河山以
南者中国，中国于四海内则在东南，为阳。阳则日、岁
星、荧惑、填星，占于街南，毕主之。其西北则胡、狢、月氏
诸衣旃裘引弓之民，为阴；阴则月、太白、辰星，占于街
北，昴主之。故中国山川东北流，其维，首在陇、蜀，尾没
于勃、碣。是以秦、晋好用兵，复占太白。太白主中国，而
胡狢数侵掠，独占辰星。辰星出入躁疾，常主外国，其
大经也。此更为客主人。荧惑为孛，外则理兵，内则理
政。故曰：“虽有明，天子必视荧惑所在。”诸侯更彊时，《菑异记》无可录者。秦始皇之时十五年，彗星四见，久者
八十日，长或竟天。其后秦遂以兵灭六王，并中国，外
攘四裔，死人如乱麻，因以张楚并起。三十年之间，兵
相骀藉，不可胜数。自蚩尤以来，未尝若斯也。项羽救
钜鹿，枉矢西流，山东遂合，从诸侯西坑秦人，诛屠咸
阳。汉之兴，五星聚于东井、平城之围。月晕参毕七重，
诸吕作乱。日蚀，昼晦，吴、楚七国叛逆。彗星数丈，天狗
过梁野，及兵起，遂伏尸流血。其下《元光》《元狩》，蚩尤之
旗再见，长则半天。其后京师师四出。越之亡，荧惑守
斗，朝鲜之拔，星茀于河，戒兵征。大宛星茀招摇。此其
荦荦大者，若至委曲小变，不可胜道。由是观之，未有
不先形见而应随之者也。夫自汉之为天数者，星则
唐都，气则王朔，占岁则魏鲜。故甘、石历五星法，唯独
荧惑有反逆行。逆行所守及他星逆行，日月薄蚀，皆
以为占。余观《史记》考行事，百年之中，五星无出而不
反逆行。反逆行尝盛大而变色，日月薄蚀，行南北有
时，此其大度也。故紫宫、房、心、权衡、咸池、虚、危列宿部
星，此天之五官坐位也，为经不移徙，大小有差，阔狭
有常。水火、金、木、填星，此五星者，天之五佐，为经纬，见
伏有时，所过行赢缩有度。日变修德，月变省刑，星变
结和。凡天变过度，乃占“国君彊大有德者昌，弱小饰
诈者亡。”太上修德，其次修政，其次修救，其次修禳，正
下无之。夫常星之变希见，而三光之占，亟用。日月晕
适云风，此天之客气，其发见亦有大运。然其与政事
俯仰，最近大人之符，此五者天之感动。为天数者，必
通三五，终始古今，深观时变，察其精粗、则天官备矣。